Desuden forsvinder alle restriktioner i Danmark 10. september, og årsagen er ifølge sundhedsministeren blandt andet en høj vaccinetilslutning.

Covid-19 vil ikke længere anses som en samfundskritisk sygdom i Danmark fra 10. september, hvor alle restriktioner forsvinder. Det oplyser Sundhedsministeriet i en pressemeddelelse. Årsagen er dels den store vaccinationstilslutning og dels den "stærke epidemikontrol". - Epidemien er under kontrol, vi har rekordhøje vaccinationstal. Derfor kan vi 10. september droppe nogle af de særregler, vi har været nødt til at indføre i kampen mod covid-19, udtaler sundhedsminister Magnus Heunicke (S) i pressemeddelelsen. Beslutningen om ikke at forlænge covid-19's status som en såkaldt "samfundskritisk sygdom" er truffet af regeringen efter inddragelse af regeringens faglige referencegruppe, Epidemikommissionen og sundhedsmyndighederne. Kategorisering har åbnet for særregler Ifølge Sundhedsministeriet er kategoriseringen af covid-19 som en samfundskritisk sygdom det, der har gjort det muligt at indføre en række særregler i samfundet. Det indbefatter eksempelvis forsamlingsforbud, krav om coronapas og krav om mundbind. Når selve kategoriseringen ophører, betyder det derfor også, at der ikke længere vil være lovhjemmel til at opretholde disse særregler. Løber smitten løbsk, vil sundhedsministeren dog ikke afvise, at særreglerne igen kan blive en realitet. - Regeringen har lovet ikke at holde på tiltagene længere, end det var nødvendigt, og der er vi nu. Men selvom vi lige nu står et godt sted, så er vi ikke ude af epidemien. Og regeringen vil ikke tøve med hurtigt at sætte ind, hvis pandemien igen truer vigtige funktioner i vores samfund, lyder det fra Heunicke i pressemeddelelsen. Skal udgøre en trussel mod sundhedsvæsenet Det var et flertal i Folketinget, der blev enige om at betegne covid-19 som en samfundskritisk sygdom. Men partierne i blå blok har længe presset på for at ændre kategoriseringen og dermed indskrænke regeringens beføjelser, og også regeringens støttepartier har sat spørgsmålstegn ved de nuværende regler. På et pressemøde om coronavirus mandag åbnede Magnus Heunicke (S) op for, at kategoriseringen af covid-19 kunne ændre sig, idet regeringen var i gang med at undersøge, om sygdommen kunne nedklassificeres. - Vi skal ikke have hele våbenskabet åbent, hvis vi ikke skal bruge de våben, sagde Magnus Heunicke på pressemødet. En af definitionerne for en samfundskritisk sygdom er, at den skal have potentiale til at udgøre en trussel mod sundhedsvæsenet.